ରାଜ୍ୟଗୋଷ୍ଠୀ ହକିଃ ଭାରତ ବନାମ ପାକିସ୍ତାନ ଉଦ୍ଘାଟନୀ ମ୍ୟାଚ୍\nଗୋଲ୍ଡକୋଷ୍ଟ (ଅଷ୍ଟ୍ରେଲିଆ), ୨୮।୧୧ (ପି.ଟି.)- ଆଗାମୀ ବର୍ଷ ଏଠାରେ ଖେଳାଯିବାକୁ ଥିବା ରାଜ୍\nରାଜ୍ୟଗୋଷ୍ଠୀ ହକିଃ ଭାରତ ବନାମ ପାକିସ୍ତାନ ଉଦ୍ଘାଟନୀ ମ୍ୟାଚ୍\t November 28th, 00:00 AM November 28th, 00:00 AM\nଗୋଲ୍ଡକୋଷ୍ଟ (ଅଷ୍ଟ୍ରେଲିଆ), ୨୮।୧୧ (ପି.ଟି.)- ଆଗାମୀ ବର୍ଷ ଏଠାରେ ଖେଳାଯିବାକୁ ଥିବା ରାଜ୍ୟଗୋଷ୍ଠୀ କ୍ରୀଡ଼ାର ହକି ଇଭେଣ୍ଟ ପାଇଁ ଇଣ୍ଟରନ୍ୟାଶନାଲ ହକି ଫେଡେରେଶନ୍ (ଏଫ୍ଆଇଏଚ୍) ପକ୍ଷରୁ ମଙ୍ଗଳବାର କାର୍ଯ୍ୟସୂଚୀ ପ୍ରକାଶ ପାଇଛି। ଏହି ଇଭେଣ୍ଟର ଉଦ୍ଘାଟନୀ ମ୍ୟାଚ୍ରେ ଭାରତ ତା'ର ଚିରପ୍ରତିଦ୍ୱନ୍ଦ୍ୱୀ ପାକିସ୍ତାନକୁ ଭେଟିବ। ଏସିଆନ୍ ଚାମ୍ପିୟନ୍ ଦଳ ପୁଲ ବି'ରେ ସ୍ଥାନ ପାଇଛି। ଭାରତ ବ୍ୟତୀତ ଏହି ଗ୍ରୁପ୍ରେ ପାକିସ୍ତାନ, ମାଲେସିଆ, ଇଂଲଣ୍ଡ ଓ ଓ୍ବେଲ୍ସ ରହିଛି। ୫ଥର ଚାମ୍ପିୟନ୍ ତଥା ଆୟୋଜକ ଅଷ୍ଟ୍ରେଲିଆ, ନ୍ୟୁଜିଲାଣ୍ଡ, ଦକ୍ଷିଣ ଆଫ୍ରିକା, କାନାଡା ଓ ସ୍କଟଲାଣ୍ଡ ପୁଲ ଏ'ରେ ସ୍ଥାନ ପାଇଛନ୍ତି। ଆସନ୍ତା ଏପ୍ରିଲ ୭ ତାରିଖରେ ଭାରତୀୟ ଦଳ ତା'ର ପ୍ରଥମ ମ୍ୟାଚ୍ରେ ପାକିସ୍ତାନକୁ ଭେଟିବା ପରେ ୨ୟ ମ୍ୟାଚ୍ ୮ ତାରିଖରେ ଓ୍ବେଲ୍ସ ସହ ଖେଳିବ। ପରବର୍ତ୍ତୀ ଦୁଇଟି ମୁକାବିଲାରେ ମାଲେସିଆ ଓ ଇଂଲଣ୍ଡକୁ ଭେଟିବ ଭାରତୀୟ ଦଳ। ଏହି ଦୁଇଟି ମୁକାବିଲାରେ ଯଥାକ୍ରମେ ୧୦ ଓ ୧୧ ତାରିଖରେ ଖେଳାଯିବ। ମହିଳା ବିଭାଗରେ ମଧ୍ୟ ଭାରତୀୟ ଦଳ ପୁଲ ଏ'ରେ ସ୍ଥାନ ପାଇଛି। ଏହି ଗ୍ରୁପ୍ରେ ରୌପ୍ୟ ପଦକଧାରୀ ଇଂଲଣ୍ଡ, ଦକ୍ଷିଣ ଆଫ୍ରିକା, ମାଲେସିଆ ଓ ଓ୍ବେଲ୍ସ ଭଳି ଦଳ ରହିଛନ୍ତି। ମହିଳା ବିଭାଗରେ ଭାରତୀୟ ଦଳ ପ୍ରଥମ ମ୍ୟାଚ୍ରେ ଓ୍ବେଲ୍ସ (ଏପ୍ରିଲ ୫)କୁ ଭେଟିବ। ପରବର୍ତ୍ତୀ ମୁକାବିଲାଗୁଡ଼ିକରେ ମାଲେସିଆ (ଏପ୍ରିଲ ୬), ଇଂଲଣ୍ଡ (ଏପ୍ରିଲ ୮) ଓ ଦକ୍ଷିଣ ଆଫ୍ରିକା (ଏପ୍ରିଲ ୧୦) ସହ ଭାରତୀୟ ଦଳ ଖେଳିବ। ଉଭୟ ବିଭାଗରେ ପ୍ରତ୍ୟେକ ଗ୍ରୁପ୍ ୨ଟି ଶ୍ରେଷ୍ଠ ଦଳ ସିଧାସଳଖ ସେମିଫାଇନାଲରେ ପ୍ରବେଶ କରିବେ। ମହିଳା ବିଭାଗର ସେମି ମୁକାବିଲା ୧୨ ତାରିଖରେ ଖେଳାଯିବାକୁ ଥିବା ବେଳେ ୧୩ ତାରିଖରେ ପୁରୁଷ ବିଭାଗର ସେମି ପର୍ଯ୍ୟାୟ ଖେଳାଯିବ। ଏହାପରେ ବ୍ରୋଞ୍ଜ ଓ ସ୍ବର୍ଣ୍ଣ ପଦକ ପାଇଁ ୧୪ ତାରିଖରେ ମୁକାବିଲା ଅନୁଷ୍ଠିତ ହେବ। ଉଲ୍ଲେଖଥାଉ କି, ରାଜ୍ୟଗୋଷ୍ଠୀ କ୍ରୀଡ଼ାର ୧୧ତମ ସଂସ୍କରଣ ଏପ୍ରିଲ ୫ରୁ ୧୪ ତାରିଖ ପର୍ଯ୍ୟନ୍ତ ଏଠାରେ ଅନୁଷ୍ଠିତ ହେବ।
